“หุ้นเอเชีย” เปิดลบ! จับตา “จีน” โควิดระบาดวงกว้าง-ลุ้นงบธนาคารเอชเอสบีซี
“หุ้นเอเชีย” เปิดลบ! ! นลท.จับตาสถานการณ์โควิดจีน หลังเจ้าหน้าที่สาธารณสุขของจีนเตือนว่าการแพร่ระบาดอาจแพร่กระจายเป็นวงกว้าง และรอรายงานผลประกอบการของธนาคารเอชเอสบีซี
25 ต.ค. 2564

ผู้สื่อข่าวรายงานว่า ตลาดหุ้นเอเชียเปิดลบในวันนี้ ท่ามกลางการซื้อขายที่ผันผวน ขณะที่นักลงทุนจับตาสถานการณ์การแพร่ระบาดของโรคโควิด-19 ในจีน หลังจากเจ้าหน้าที่สาธารณสุขของจีนเตือนว่าการแพร่ระบาดอาจแพร่กระจายเป็นวงกว้าง ขณะเดียวกันนักลงทุนจับตารายงานผลประกอบการของธนาคารเอชเอสบีซี
โดยดัชนีนิกเกอิตลาดหุ้นโตเกียวเปิดที่ 28,527.13 จุด ร่วงลง 277.72 จุด หรือ -0.96% ขณะที่ดัชนีฮั่งเส็งตลาดหุ้นฮ่องกงเปิดที่ 26,020.78 จุด ลดลง 106.15 จุด หรือ -0.41% ดัชนีเซี่ยงไฮ้คอมโพสิตตลาดหุ้นจีนเปิดที่ 3,574.26 จุด ลดลง 8.34 จุด หรือ -0.23%
ส่วนดัชนีดาวโจนส์ฟิวเจอร์ปรับตัวลงราว 70 จุดในช่วงเช้านี้ หลังจากดาวโจนส์ปิดตลาดทำนิวไฮเมื่อวันศุกร์ (22 ต.ค.2564) และทำสถิติปิดในแดนบวก 3 สัปดาห์ติดต่อกัน
ทั้งนี้ข้อมูลจาก Refinitiv ระบุว่า ขณะนี้มีบริษัทจำนวน 117 แห่งในดัชนี S&amp;P500 ที่ได้รายงานผลประกอบการไตรมาส 3 แล้ว โดย 84% ในจำนวนนี้มีผลประกอบการที่สูงกว่าตัวเลขคาดการณ์
ด้านนักลงทุนจับตาผลประกอบการของบริษัทเทคโนโลยีรายใหญ่ในสัปดาห์นี้ ซึ่งได้แก่ เฟซบุ๊ก, อัลฟาเบท, ไมโครซอฟท์, แอมะซอน และแอปเปิล นอกจากนี้ บริษัทแคทเธอร์พิลลาร์, โคคา-โคลา, โบอิ้ง และแมคโดนัลด์ มีกำหนดเปิดเผยผลประกอบการในสัปดาห์นี้เช่นกัน
 